VENDIM
Nr. 97, datë 6.4.2020
AUTORIZIM I NDIHMËS SHTETËRORE
“COVID-19: SKEMA E GARANCISË SHTETËRORE TË HUASË”
Komisioni i Ndihmës Shtetërore me pjesëmarrjen e:

Znj. Anila Denaj

kryetar;  

Znj. Mimoza Dhëmbi 
anëtare;   

Znj. Etleva Haka

anëtare; 

Znj. Mirjana Zisi

anëtare.

Z.Ahmet Mançellari

anëtar;

në mbledhjen e datës  6 /04/2020, në Ministrinë e Financave dhe Ekonomisë, në bazë të ligjit nr. 9374, datë 21.4.2005 “Për ndihmën shtetërore”, të ndryshuar, dhe vendimit të Këshillit të Ministrave nr. 817, datë 28.12.2005 “Për miratimin e rregullores “Për procedurat dhe formën e njoftimit””, vlerësoi përputhjen me rregullat e ndihmës shtetërore të skemës së garancisë shtetërore të huas ndërmarrjeve në kushtet e situatës së përhapjes së COVID-19.  

Objektivi i skemës së ndihmës: Skema synon stimulimin e huadhënies për të mundësuar pagesën e pagave të punonjësve të shoqërive tregtare, veprimtaria e të cilëve është prekur nga masat e ndërmarra nga qeveria në kuadër të menaxhimit të situatës së krijuar nga COVID-19. 
Baza ligjore e skemës: Draftvendimi i Këshillit të Ministrave “Për miratimin e garancisë shtetërore të huas me bankat e nivelit të dytë për pagat e tregtarëve ose shoqërive tregtare, aktiviteti i të cilave është prekur nga vendimet e Këshillit të Ministrave, në kuadër të menaxhimit të situatës së krijuar nga COVID-19, si edhe për përcaktimin e kushteve e të kritereve të marrëveshjes së garancisë dhe marrëveshjes së mirëkuptimit”.
Komisioni shqyrtoi këtë masë me qëllim vlerësimin e përputhshmërisë sw skemës së sipërcituar me ligjin nr. 9374, datë 21.4.2005 “Për ndihmën shtetërore”, të ndryshuar dhe:  

VËREN SE:
1. Përfitues të ndihmës: Përfituesit final të skemës janë ndërmarrjet e krijuara dhe që funksionojnë në Shqipëri, për të lehtësuar impaktin negativ të krijuar nga përhapja e COVID-19.
2. Vlera e ndihmës shtetërore: 
- Buxheti i masës është 11 000 000 000 (njëmbëdhjetë miliard) lekë;

- Ministria e Financave dhe Ekonomisë (MFE) merr përsipër të garantojë 100% principalin e Huave, të cilat Huadhënësi do t’i lëvrojë Huamarrësve sipas kushteve të vendosura në Marrëveshjen e Garancisë;

- Vlera e Huasë e vendosur në dispozicion nga bankat për çdo biznes pjesëmarrës mund të variojë në përputhje me kërkesën e paraqitur nga biznesi, por duke mos tejkaluar vlerën e 3 pagave mujore bruto të punonjësve të deklaruar prej biznesit në përputhje me legjislacionin tatimor në fuqi, me kusht që vlera mujore bruto e pagës për punonjës nuk duhet të jetë më e lartë së 150 000 lekë;

- Termat dhe kushtet e huasë do të përcaktohen në marrëveshjen e huasë, e cila do të nënshkruhet ndërmjet bankës dhe biznesit, në përputhje me marrëveshjen e garancisë.

3. Shtrirja sektoriale e skemë: Masa është e hapur për të gjithë sektorët dhe aktivitetet e ekonomisë.
4. Elementet kryesorë të ndihmës:

- Kohëzgjatja: Ministri i Financave dhe Ekonomisë ka të drejtë që, pas 60 (gjashtëdhjetë) ditëve nga data e nënshkrimit të marrëveshjeve përkatëse, nëse është e nevojshme, sipas raportit të strukturës së posaçme ndërinstitucionale, i propozon Këshillit të Ministrave rialokimin e shumës së garancisë, nga huadhënësi që nuk e ka ezuaruar shumën e garancisë në favor të tij te huadhënësi që e ka ezauruar atë plotësisht.

- Garancia do të ofrohet për kreditë e reja të kapitalit punues (pagat);

- Të gjitha garancitë do t'i nënshtrohen kushteve të përcaktuara në një marrëveshje garancie, duke përcaktuar kushtet ligjore që lidhen me aktivizimin e garancisë. Marrëveshja e garancisë do të nënshkruhet nga MFE dhe secila nga bankat tregtare.  Marrëveshja e garancisë do të ketë në aneks të saj marrëveshjen e mirëkuptimit, e cila do të përmbajë kushtet sipas marrëveshjes të garancisë. Nënshkrimi i marrëveshjes së mirëkuptimit nga bizneset do të jetë kusht për kualifikimin e huasë në skemën e garancisë;
- Huadhënësi do të ofrojë Huanë me një normë interesi preferenciale, të barabartë me normën mesatare të interesit të tre ankandeve të fundit të bonove të thesarit 12 mujore plus një marzh prej 0.5%, por në asnjë rast norma e interesit nuk do të jetë më e lartë se 2.85%.

5. Kumulimi i ndihmës: Në këtë skemë nuk përfshihen tregtarët ose shoqëritë tregtare, të cilat para miratimit të tij janë subjekt i përfitimit nga skema e subvencionimit të pagës sipas VKM nr. 254, datë 27.3.2020 “Për përcaktimin e procedurave, të dokumentacionit dhe masës së përfitimit të ndihmës financiare për të punësuarit në subjektet e biznesit me të ardhura vjetore deri 14 milionë lekë, ndihmës ekonomike dhe të pagesës të së ardhurës nga papunësia gjatë periudhës së fatkeqësisë natyrore, të shpallur si pasojë e COVID-19”.

6. Monitorimi dhe raportimi: Për monitorimin, shqyrtimin dhe raportimin pranë Ministrisë së Financave dhe Ekonomisë në lidhje me ecurinë e garancisë shtetërore, do të angazhohet një strukturë e posaçme, e cila do të miratohet me urdhër nga Ministri i Financave dhe Ekonomisë. 

7. Ekzistenca e ndihmës shtetërore: Në kuptim të nenit 4 të ligjit për ndihmën shtetërore, skema përbën ndihmë shtetërore, duke qenë se:

- Skema aktivizon burime shtetërore, duke qenë se do të administrohet nga Ministria e Financave dhe Ekonomisë.

- Skema i jep një avantazh përfituesve të saj në formën e garancive për kredi, duke i lehtësuar nga kostot që do të duhej të mbartnin në kushte normale të tregut.

- Skema është selektive, duke qenë se jepet vetëm për disa ndërmarrje. 
- Skema do të zbatohet në sektorë dhe ndërmarrje përfituese, të cilët janë aktivë në sektorët në të cilët ekziston tregtia ndërkombëtare.
Sa më lart, Komisioni i Ndihmës Shtetërore në bazë të nenit 4 të ligjit nr. 9374, datë 21.4.2005 “Për ndihmën shtetërore”, i ndryshuar vlerëson se garancia shtetërore që do të lëshohet në favor të secilës prej bankave të nivelit të dytë, nëpërmjet nënshkrimit të marrëveshjes së garancisë mes Ministrisë së Financave dhe Ekonomisë dhe bankave të nivelit të dytë për pagat e bizneseve, aktiviteti i të cilëve është prekur nga vendimet e qeverisë në kuadër të menaxhimit të situatës së krijuar nga COVID-19, si dhe marrëveshjes së mirëkuptimit, e cila do të nënshkruhet nga secili biznes që do të marrë kredi, përfshihet në rastet e parashikuara ndryshe në këtë ligj, dhe përbën ndihmë shtetërore, e cila është e lejueshme në bazë të shkronjës b),  të nenit 13, të ligjit nr. 9374, datë 21.4.2005 “Për ndihmën shtetërore”, të ndryshuar, e cila jepet për të mënjanuar gjendje të rënda në ekonominë e vendit të shkaktuar nga COVID-19.
PËR KËTO ARSYE:

Komisioni i Ndihmës Shtetërore, në bazë të shkronjës të shkronjës b) të nenit 13, shkronja a), të nenit 17, nenit 22, 30 dhe 31 të ligjit nr. 9374, datë 21.4.2005 “Për ndihmën shtetërore”, të ndryshuar: 

VENDOSI:

1. Të autorizojë zbatimin e skemës së ndihmës shtetërore të parashikuar në draftvendimin e Këshillit të Ministrave “Për miratimin e garancisë shtetërore të huas me bankat e nivelit të dytë për pagat e tregtarëve ose shoqërive tregtare, aktiviteti i të cilave është prekur nga vendimet e Këshillit të Ministrave, në kuadër të menaxhimit të situatës së krijuar nga COVID-19, si edhe për përcaktimin e kushteve e të kritereve të marrëveshjes së garancisë dhe marrëveshjes së mirëkuptimit”, sepse ndihma jepet për të përballuar efektet e fatkeqësisë natyrore, e shkaktuar nga COVID-19.
2. Ministria e Financave dhe Ekonomisë të raportojë pranë Komisionit të Ndihmës Shtetërore të dhënat mbi zbatimin e skemës. 
3. Ky vendim të botohet në Fletoren Zyrtare. 

KRYETAR 
Anila Denaj 

